PATVIRTINTA

 Šalčininkų socialinių paslaugų centro

 direktoriaus 2022 m. gruodžio 12 d.

 įsakymu Nr. V-254

**ŠALČININKŲ SOCIALINIŲ PASLAUGŲ CENTRO KORUPCIJOS PREVENCIJOS TVARKOS APRAŠAS**

**I skyrius**

**BENDROSIOS NUOSTATOS**

1. Šalčininkų socialinių paslaugų centro (toliau – Centras) korupcijos prevencijos tvarkos aprašas (toliau – Tvarkos aprašas) reglamentuoja korupcijos prevencijos įgyvendinimą Centre.

2. Tvarkos apraše vartojamos sąvokos:

2.1. **Korupcija** – piktnaudžiavimas įgaliojimais siekiant naudos sau ar kitam asmeniui viešajame ar privačiame sektoriuje;

2.2. **korupcijos pasireiškimo tikimybės nustatymas** – procedūra, kuria nustatomi korupcijos rizikos veiksniai viešojo sektoriaus subjekto veikloje;

2.3. **korupcijos prevencija** – sisteminga veikla, kuria siekiama didinti viešojo ir privataus sektorių subjektų atsparumą korupcijai ir kuri apima korupcijos rizikos veiksnių nustatymą, įvertinimą, šalinimą ir (ar) mažinimą, sudarant bei įgyvendinant korupcijai atsparios aplinkos kūrimo sistemą;

2.4. k**orupcijos rizikos valdymas** – viešojo sektoriaus subjekto vidaus kontrolės sudedamoji dalis, apimanti korupcijos rizikos veiksnių nustatymą, įvertinimą ir priemonių, kurios mažina korupcijos riziką, parinkimą, jų įgyvendinimą, pasiektų rezultatų vertinimą.

2.5. **korupcijos rizikos veiksniai** – priežastys, sąlygos, įvykiai, aplinkybės, dėl kurių gali pasireikšti korupcijos rizika;

2.6. **korupcinio pobūdžio nusikalstamos veikos:**

1) kyšininkavimas, prekyba poveikiu, papirkimas, piktnaudžiavimas;

2) nusikalstamos veikos, padaromos viešajame sektoriuje arba teikiant administracines ar viešąsias paslaugas piktnaudžiaujant įgaliojimais ir tiesiogiai ar netiesiogiai siekiant naudos sau ar kitam asmeniui: neteisėtas teisių į daiktą įregistravimas, tarnybos pareigų neatlikimas, valstybės paslapties atskleidimas, neteisėtas politinių partijų ir politinių kampanijų finansavimas, sukčiavimas, turto pasisavinimas, turto iššvaistymas, komercinės paslapties atskleidimas, nusikalstamu būdu gauto turto legalizavimas, neteisingų duomenų apie pajamas, pelną ar turtą pateikimas, kišimasis į valstybės tarnautojo ar viešojo administravimo funkcijas atliekančio asmens veiklą, tarnybos paslapties atskleidimas, dokumento suklastojimas ar disponavimas suklastotu dokumentu;

3) kitos nusikalstamos veikos, kuriomis siekiama kyšio, papirkimo arba nuslėpti ar užmaskuoti kyšininkavimą, prekybą poveikiu ar papirkimą.

 2.7. korupcinio pobūdžio teisės pažeidimas – administracinis nusižengimas, darbo pareigų pažeidimas ar tarnybinis nusižengimas, padaromas piktnaudžiaujant įgaliojimais ir tiesiogiai ar netiesiogiai siekiant naudos sau ar kitam asmeniui, taip pat korupcinio pobūdžio nusikalstama veika.

3. Kitos Tvarkos apraše vartojamos sąvokos suprantamos taip, kad jos apibrėžtos Lietuvos Respublikos korupcijos prevencijos įstatyme, patvirtintame Lietuvos Respublikos Seimo 2002 m. birželio 12 d. Nr. IX-904, galiojanti suvestinė redakcija nuo 2022-01-01 d.

4. Korupcijos prevenciją Centre įgyvendina Cento direktoriaus įsakymu sudaryta Darbo grupė, vykdanti korupcijos prevencijos funkcijas (toliau – Darbo grupė).

**II skyrius**

**KORUPCIJOS PREVENCIJOS TIKSLAI IR UŽDAVINIAI**

5. Korupcijos prevencijos tikslas – siekti užkirsti kelią korupcijos pasireiškimui Centre, kurti socialinę gerovę, stiprinti paslaugų teikimo kokybę, saugoti sąžiningos konkurencijos laisvę, kad korupcija kuo mažiau trukdytų plėtoti demokratiją.

6. Korupcijos prevencijos uždaviniai:

6.1. kurti korupcijai atsparią aplinką;

6.2. didinti antikorupcinį sąmoningumą;

6.3. sistemiškai ir koordinuotai šalinti korupcijos rizikos veiksnius, mažinti korupcijos riziką;

6.4. sudaryti prielaidas darniam ir veiksmingam korupcijos prevencijos subjektų sistemos veikimui;

6.5. mažinti ekonomines korupcijos paskatas;

 6.6. skatinti skaidrų, sąžiningą ir atvirą administracinių, viešųjų ir kitų paslaugų teikimą.

**III SKYRIUS**

**KORUPCIJOS PREVENCIJOS PRIEMONĖS**

7. Korupcijos prevencija Centre įgyvendinama šiomis priemonėmis:

7.1. korupcijos pasireiškimo tikimybės atitinkamose Centro veiklos srityse nustatymu, analize ir vertinimu;

7.2. korupcijos prevencijos programos rengimu ir įgyvendinimu;

 7.3. nustatytų korupcijos atvejų viešinimu;

7.4. švietimu ir informavimu;

 7.5. antikorupcinių įstaigos darbuotojų kultūros ugdymu;

 7.6. kitomis priemonėmis.

**IV SKYRIUS**

**KORUPCIJOS PASIREIŠKIMO TIKIMYBĖS NUSTATYMAS IR VERTINIMAS**

8. Korupcijos pasireiškimo tikimybės nustatytas Centre atliekamas kasmet, vadovaujantis Lietuvis Respublikos korupcijos prevencijos įstatymo 10 straipsniu ir atsižvelgiant į Nacionalinės darbotvarkės korupcijos prevencijos klausimais, kuri patvirtinta Lietuvos Respublikos Seimo 2022 m. birželio 28 d. nutarimu Nr. XIV-1178.

9. Centro veiklos sritis, kuriose nustatoma korupcijos pasireiškimo tikimybė, identifikuoja Darbo grupė, vadovaudamasi Centro direktoriaus įsakymu patvirtintu veiklos reglamentu ir bendradarbiaudama su administracijos ir Centro darbuotojais.

10. Viešojo sektoriaus subjektas, valdydamas korupcijos riziką, savo nuožiūra gali atlikti korupcijos pasireiškimo tikimybės nustatymą konkrečioje savo veiklos srityje. Korupcijos pasireiškimo tikimybės nustatymas gali būti atliekamas viešojo sektoriaus subjekto iniciatyva arba savarankiškos įstaigos ar kito viešojo sektoriaus subjekto, kuriam viešojo sektoriaus subjektas yra pavaldus ir (ar) kurios valdymo sričiai jis yra priskirtas, siūlymu.

11. Atlikus korupcijos pasireiškimo tikimybės nustatymą surašoma išvada, kurioje nurodoma:

11.1. analizuotos veiklos srities aprašymas;

11.2. nustatyti korupcijos rizikos veiksniai, juos pagrindžiantys duomenys ir (ar) informacija;

11.3.nustatytos korupcijos rizikos ir (ar) rizikos veiksnių sumažinimo ar pašalinimo priemonės.

 12. Atlikus Centro korupcijos rizikos analizę, Darbo grupė parengia korupcijos prevencijos programą ir jos įgyvendinimo priemonių planą.

**V SKYRIUS**

**KORUPCIJOS PREVENCIJOS VEIKSMŲ PLANO RENGIMAS IR ĮGYVENDINIMAS**

13. Korupcijos prevencijos veiksmų planas (toliau – Planas) Centre rengiamas 3 metų laikotarpiui, vadovaujantis Lietuvos Respublikos korupcijos prevencijos įstatymo 7 straipsniu, Nacionalinės darbotvarkės korupcijos prevencijos klausimais, kuri patvirtinta Lietuvos Respublikos Seimo 2022 m. birželio 28 d. nutarimu Nr. XIV-1178 ir atsižvelgiant į atliktus korupcijos pasireiškimo tikimybės vertinimus.

14. Veiksmų planą rengia Darbo grupė, dalyvaujant Centro darbuotojams.

15. Centro korupcijos prevencijos veiksmų planas rengiamas vadovaujantis šiuo įstatymu, Nacionaline darbotvarke korupcijos prevencijos klausimais, Nacionalinės darbotvarkės korupcijos prevencijos klausimais planu bei kitais teisės aktais, atsižvelgiant į korupcijos rizikos valdymo vertinimo, atsparumo korupcijai lygio nustatymo rezultatus ir kitą informaciją. Korupcijos prevencijos veiksmų plane pateikiama korupcijos rizikos veiksnių analizė, nurodomos korupcijos rizikos mažinimo priemonės, jų vykdytojai ir terminai, įgyvendinimo vertinimo kriterijai.

**VI SKYRIUS**

**INFORMACIJOS APIE ASMENIS, SIEKIANČIUS EITI AR EINANČIUS ATITINAKAMAS PAREIGAS, PATEIKIMAS**

16. Prieš Centro direktoriui skiriant asmenį į pareigas, siekiantį eiti arba einantį pareigas viešojo sektoriaus subjekte renkama informacija bei teikiama į pareigas asmenį skiriančiam Centro direktoriui, ir naudojama siekiant nurodytų korupcijos prevencijos tikslų ir uždavinių įgyvendinimui.

17. Informacija apie asmenį gali būti naudojama šiais tikslais:

17.1. įvertinti korupcijos rizikos veiksnius, kurie kiltų ir (ar) kyla asmeniui einant pareigas viešojo sektoriaus subjekte;

17.2. pritaikyti tikslingai parinktas ir proporcingas korupcijai atsparios aplinkos kūrimo priemones ir (ar) priimti su darbo tvarka ir organizavimu susijusius sprendimus, kurių visuma leistų suvaldyti ir (ar) sumažinti šios dalies 17.1. punkte nurodytus korupcijos rizikos veiksnius;

17.3. priimti pagrįstus ir motyvuotus sprendimus dėl asmenų skyrimo į pareigas, perkėlimo į kitas pareigas, atsakomybės sričių nustatymo, atsisakymo skirti į pareigas, atleidimo iš pareigų ar kitus sprendimus, susijusius su viešojo sektoriaus subjekto personalo formavimu;

17.4. prisidėti prie viešųjų ir privačių interesų konfliktų valdymo;

17.5. prisidėti užtikrinant, kad viešojo sektoriaus subjektuose pareigas eitų asmenys, atitinkantys jų tarnybą ar darbą reglamentuojančiuose įstatymuose nustatytus nepriekaištingos reputacijos ar kitus specialiuosius reikalavimus;

17.6. spręsti dėl asmens drausminės ar tarnybinės atsakomybės, kai tam yra pakankamas teisinis ir faktinis pagrindas.

**VII SKYRIUS**

**NUSTATYTŲ KORUPCIJOS ATVEJŲ VIEŠINIMAS, ŠVIETIMAS IR KITŲ KORUPCIJOS PREVENCIJOS PRIEMONIŲ TAIKYMAS**

18. Centro interneto svetainėje skelbiama aktuali informacija, susijusi su korupcijos prevencijos įgyvendinimu Centre.

19. Už informacijos skelbimą ir atnaujinimą atsakingas Darbo grupės vadovas.

20. Administracija pagal poreikį Centro darbuotojams organizuoja mokymus tarnybinės etikos, korupcijos bei interesų konfliktų prevencijos klausimais.

21. Centro darbuotojai, kiti asmenys apie galimas korupcinio pobūdžio nusikalstamas veikas ir/ar kitų tapataus pobūdžio, tačiau mažiau pavojingų teisės pažeidimų, faktus turi kreiptis ir informuoti Darbo grupės narį arba Centro direktorių.

22. Darbo grupė, pritarus Centro direktoriui, gali taikyti kitas korupcijos prevencijos Centre priemones.

**VIII SKYRIUS**

**INFORMACIJOS TEIKIMAS JURIDINIŲ ASMENŲ REGISTRAS BEI ASMENS DUOMENŲ TVARKYMAS**

23. Juridinių asmenų registrui pateikiama informacija, jei įsiteisėtų teismo nuosprendis, pripažįstantis padarius korupcinio pobūdžio nusikalstamas veikas arba kurių darbuotojas ar įgaliotas atstovas įsiteisėjusiu teismo nuosprendžiu yra padaręs korupcinio pobūdžio nusikalstamas veikas veikdamas juridinio asmens naudai arba jo interesais.

24. Specialiųjų tyrimų tarnybai įgyvendinant Korupcijos prevencijos įstatymą, asmens duomenys tvarkomi vadovaujantis Lietuvos Respublikos asmens duomenų, tvarkomų nusikalstamų veikų prevencijos, tyrimo, atskleidimo ar baudžiamojo persekiojimo už jas, bausmių vykdymo arba nacionalinio saugumo ar gynybos tikslais, teisinės apsaugos įstatymu ir Specialiųjų tyrimų tarnybos įstatymu.

25. Kitiems subjektams įgyvendinant Korupcijos prevencijos įstatymą, asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendruoju duomenų apsaugos reglamentu), Lietuvos Respublikos asmens duomenų teisinės apsaugos įstatymu ir Korupcijos prevencijos įstatymu.

**IX**  **SKYRIUS**

**BAIGIAMOSIOS NUOSTATOS**

26. Šis Tvarkos aprašas gali būti keičiamas, papildomas ir pripažįstamas netekusiu galios Centro direktoriaus įsakymu.

27. Centro darbuotojai savo veiksmais ar neveikimu privalo nesudaryti sąlygų korupcinio pobūdžio nusikalstamoms veikoms.

28. Centro darbuotojų veiksmai, netinkamai įgyvendinant Tvarkos aprašo nuostatas ar jų neįgyvendinant, gali būti skundžiami Lietuvos Respublikos įstatymų nustatyta tvarka.

29. Darbuotojai už šio Tvarkos aprašo nuostatų nesilaikymą atsako Lietuvos Respublikos teisės aktų nustatyta tvarka.

 **\_\_\_\_\_\_\_\_\_\_\_\_\_\_\_\_\_\_**